laion/Wikipedia-Exotic huggingface dataset:
יוסף שלמה דיין

הרב יוסף שלמה דיין (ה'תרפ"ד, 1924 – ט בתמוז ה'תשמ"ה, 28 ביוני 1985) היה מקובל ומאתר קברי צדיקים. נולד בעיר חלב שבסוריה בשנת 1924 (ה'תרפ"ד) לרב ניסים ולג'מילה דיין. אביו היה בן למשפחת רבנים מיוחסת שנמנה עם דייני הקהילה ועסק בהוראת תלמידים. בצעירותו התחנך על ידי אביו ולמד ב"כותאב" שהיה תלמוד תורה קהילתי. בשנת 1934 (ה'תרצ"ד) בהיותו כבן עשר, עלה עם משפחתו לישראל, כאן השתכנה המשפחה בשכונת רחביה שבירושלים, והוא החל ללמוד בתלמוד תורה מקומי, בנוסף לחינוך של אביו. בהיותו כבן 18, ועם פטירת אביו בשנת 1942 (ה'תש"ב), החל לעבוד כנהג הובלות. לאחר עלילה ומעצר מצד השלטון הבריטי,(על פי הספר "עוד יוסף חי" סיפור חייהם של הרב יוסף וולטוך והרב יוסף שלמה דיין, הסיבה היא שפעם אחת נגנבה משכורתו כשטבל במקווה אבל לא הוזכרה העלילה ואין הספר תח"י ) החליט לפרוש מהעבודה ולהקדיש את חייו ללימוד תורת הקבלה וקיום מצוות. עם התקדמותו בלימוד תורת הקבלה, החל ללמוד יחד עם הרב מרדכי שרעבי ביחידות, והתחבר גם לעולם התיקונים. בהמשך נודע גם כתלמידו של הרב חיים סינואני, ולמד מפיו רבות. בשנת 1984 קיבל את אישורם של גבאי בית הכנסת "נזר אהרון" בבית וגן לבנות היכל על פי תוכניתו ומכספו, לאחר שיוזמה ראשונה שלו בעניין כשלה, ולאחר שחסך את הסכום במשך כעשור. הוא גייס לשם כך קבלן, וליווה אותו בתהליך הבנייה מקרוב. ביום שישי ה-28 ביוני 1985 (ט' בתמוז ה'תשמ"ה), כשבועיים לאחר שלקה בליבו ואושפז בבית חולים, הוא לקה בליבו בשנית בעת ששהה בביתו. הוא נפל על רצפת החדר, ותלמידו שהגיע לבקרו זמן קצר לאחר מכן, מצא אותו כשהוא ללא הכרה. רופא שהוזעק למקום הורה לפנותו לבית חולים, שם נקבע מותו. עם היוודע הבשורה, ערכו לו תלמידיו לוויה מזורזת טרם כניסת השבת, והוא נטמן בהר המנוחות שבירושלים. במשך חייו דאג להסתיר מעיני הציבור את עיסוקו בלימוד תורת הקבלה, וחי את חייו בסתר ובצנעה. הוא נהג ללבוש בגדים פשוטים הרחוקים במראם מלבושם של רבנים. למשך תקופות ממושכות היה נעדר מירושלים להתבודד על קבריהם של תנאים ואמוראים בגליל ובשאר רחבי הארץ, שם נהג לעשות תיקונים ולקרוא תפילות שונות. במיוחד נהג לפקוד את קברו של שמואל הנביא בירושלים, מדי יום, יחד עם קבוצות אברכים שארגן. מקומות נוספים אותם נהג לפקוד הם הכותל המערבי, קברו של שמעון הצדיק, הר הזיתים ועוד. בזכות תפילותיו ותיקוניו במקומות אלו, הוא נחשב לבעל מופת בקרב תלמידיו. מלאכת איתור מספר קברי צדיקים בצפון הארץ מיוחסת לו, והוא נהג מדי קיץ לצבוע ולסייד את מצבות הקברים שמצא. בין היתר נהג לחלק צדקה בסתר למשפחות שהיו במצוקה. אברהם לוי, עוד יוסף חי, עובדות הנהגות ומעשים, ירושלים, ה׳תשמ״ו המקובל יוסף שלמה דיין באתר MyTzadik הצדיק הנסתר: הרב שלמה יוסף דיין, באתר הידברות, 20.10.13 קונטרס תורת התיקונים(הקישור אינו פעיל) עדות מקבר שמעון הצדיק יוסף שלמה דיין (1924-1985), דף שער בספרייה הלאומית
טריאנגולציה (שחמט)

טְרִיאַנְגּוּלַצְיָה (באנגלית: Triangulation) או תלת-עיקוף היא טכניקה במשחק השחמט שמיועדת להציב את היריב בעמדת כפאי (עמדה בה ההכרח לנוע גורם נזק). השימוש בטריאנגולציה חשוב במיוחד במשחק הסיום כאשר רק מלכים ורגלים מוצבים על הלוח, ובה מלך אחד יכול לתמרן על שלוש משבצות סמוכות בצורת משולש, ולשמר את העמדה המקורית, בעוד למלך היריב יש רק שתי משבצות כאלו. לפיכך, אם המלך מבצע טריאנגולציה באמצעות שימוש בשלושה מסעים, כדי לחזור למשבצת המקורית שלו, (כך שהוא למעשה "מקיף" את המשבצת), ומלך היריב לא יכול לעשות אותו הדבר, הוא איבד טמפו קריטי וחזר לעמדה המקורית אלא שהפעם תורו לנוע, כך שהוא בעמדת כפאי. בטריאנגולציה נעשה שימושי במשחקי סיום אחרים ואף במציעות שונות. תור הלבן לנוע. הלבן מעדיף שיהיה תורו של השחור לנוע בעמדה הזו, לכן הוא מבצע טריאנגולציה. הנקודות מסמנות את משבצות הטריאנגולציה בעבור המלך הלבן. נתייחס לעמדה שבאיור. כאן, לשחור יש את האופוזיציה, והוא מונע מהמלך הלבן את הגישה למשבצות הנחוצות לקידום הרגלים שלו. אף על פי כן, אם ללבן הייתה האופוזיציה (כלומר אם תור השחור לנוע בעמדה הזו), המלך השחור יורחק מ-d7 ולכן יאפשר למלך הלבן להתקדם. המלך השחור חייב להישאר קרוב לאיפה שהוא - הוא חייב למנוע מהרגלי שבטור c להתקדם והוא חייב להימנע מלהיגרר לשפת הלוח. המשבצות d5 ו-d7 הן המשבצות עליהן נמצאים המלכים. כאשר המלך הלבן ב-d5, מלך השחור להיות ב-d7, עם תור הלבן לנוע כדי למנוע את התקדמות המלך הלבן. ללבן יש משולש של משבצות זמינות: d5, e5 ו-d4. הלבן יכול לנצח באמצעות התמרון הבא: 1. Ke5 1.Kc6 2. Kd4 Kd7 3. Kd5 כעת הטריאנגולציה הושלמה והשחור בעמדת כפאי. מכאן המסעים הבאים מובילים לניצחון הלבן: 3. ... Kc8 4. Ke6! (אופוזיציה אלכסונית) Kd8 5. Kd6 (אופוזיציה אנכית) Kc8 6. Ke7 Kb8 7. Kd7 Ka8 8. c6 והלבן מנצח. במונח טריאנגולציה נעשה שימוש כדי לתאר את מכלול הטקטיקות בה שחקן אחד מנצל את חופש התמרון שלו בהשוואה ליריבו כדי להציב את יריבו בעמדת כפאי. להלן מובאת דוגמה נוספת לטריאנגולציה, הפעם עם צריח. במשחק שנערך בין אלוף העולם העתידי וסלין טופאלוב ואלוף העולם לשעבר אנטולי קרפוב, הלבן מבצע טריאנגולציה עם הצריח שלו כדי להציב את השחור בעמדת כפאי: 1. Rh7+!? Kd8 2. Rh8+ Kd7 3. Rh6 בחזרה לעמדה המקורית וכעת השחור בכפאי. המשחק נמשך: 3... Kd8 4. Rh7 (כפאי בשנית) 4... Rb4 5. Ka7 Ra4+ 6. Kb6 1-0. לאחר המסע האחרון השחור נכנע שכן הצריח הלבן מגן על הרגלי הלבן. ניתן לבדוק את כל ההסתעפויות ולהבחין שבכל מקרה השחור יהיה חייב לאבד את הצריח שלו, שכן אם הלבן מקדם את הרגלי שלו והשחור לוקח עם הצריח אז הלבן מבצע שח על המלך השחור עם הצריח שלו ולוקח את הצריח שמאחוריו (המלך השחור לא יכול להגן על הצריח השחור שכן הלבן מראש הציב את המלך שלו במיקום שימנע יכולת של המלך השחור להגן על הצריח שלו), מה שמבטיח לו את הניצחון. קטע וידאו המדגים טריאנגולציה
נעה ורטהים

נעה ורטהיים (נולדה ב-15 בספטמבר 1965) היא רקדנית, כוריאוגרפית, ממייסדי להקת מחול ורטיגו, והמנהלת האומנותית של הלהקה. נעה נולדה בארצות הברית וגדלה בנתניה, שם עשתה את צעדיה הראשונים בעולם המחול בסטודיו של אסתר בש. כילדה למשפחה דתית לא התאפשר לנעה להמשיך בהכשרתה בתחום המחול עד לשחרורה משירותה הצבאי כחיילת נח"ל בעיירת הפיתוח ירוחם. בשנת 1990 השלימה את לימודי המחול באקדמיה למוסיקה ולמחול ע"ש רובין בירושלים, ומיד אחר כך הצטרפה כרקדנית אל להקת תמר הירושלמית, שהייתה אז בניהולו של אמיר קולבן. בלהקה פגשה את עדי שעל, לימים בן זוגה, ויחד ייסדו את להקת המחול ורטיגו, בשנת 1992. יצירתה האמנותית המקורית ושפת המחול הייחודית שפיתחה זוכות להערכה רבה ולביקורות מצוינות בארץ ובעולם. דרך התנועה חוקרת ורטהיים מבנה וצורה, בוחנת את גבולות הגוף והתודעה באופן המעורר השראה אמנותית ומעודד אחריות חברתית ומודעות לסביבה. נעה פועלת ויוצרת מן המרכז למחול של ורטיגו בירושלים ובכפר האמנות האקולוגי של ורטיגו בקיבוץ נתיב הל"ה שם היא מתגוררת עם בן זוגה, עדי שעל, ושלושת ילדיהם. לנתיב הל"ה עברו יחד עם אחיותיה של נעה ומשפחותיהם מתוך רצון לחיות חיים שיתופיים המשלבים אומנות ואקולוגיה בכפיפה אחת. פרס שר החינוך והתרבות לכוריאוגרפית צעירה בשנת 1997 פרס לנדאו על מפעל חיים בשנת 2003 פרס היצירה בשנת 2005 פרס היצירה בתחום הציונות של שרת התרבות והספורט בשנת 2011 להקת מחול ורטיגו מנחה נופה, עכבר העיר, נעה ורטהיים: "'ורטיגו' נהיה סוג של דרך חיים", באתר הארץ, 16 בינואר 2017 ענת זכריה, "ימה" – יד פתוחה שמזמינה לחוויה, אתר במה פרסים, באתר להקת ורטיגו טליה לוין, ‏נעה ורטהיים: "אמא ראתה את העתיד שלי עוד לפני שחשבתי עליו", באתר מעריב אונליין, 21 בינואר 2018 רות אשל, ציר הזמן של נעה ורטהיים, באתר הארץ, 4 בפברואר 2013 ליאור זאבי, ארבע אחיות: ביקור בית אצל "קומונת ורטיגו", באתר nrg‏, 10 במרץ 2009 להמן, א' ורפאלי, א'., 24/7 ישראלים מעוררי השראה, תל אביב: מטר, 2018, עמ' 280-289. נעה ורטהיים, באתר להקת המחול ורטיגו טליה לוין, ‏נעה ורטהיים: "אמא ראתה את העתיד שלי עוד לפני שחשבתי עליו", באתר מעריב אונליין, 21 בינואר 2018 שישה אמנים יקבלו את פרס הפיס לאמנויות, באתר הארץ, 15 בינואר 2003 ציפי שוחט, פרסים ב-145 אלף שקלים ליוצרי מחול, באתר הארץ, 6 בנובמבר 2005 דפנה ארד, הוכרזו זוכי פרס היצירה הציונית; מאיר שלו: מעדיף נימוק אמנותי, באתר הארץ, 30 באפריל 2012
שגרירות דרום אפריקה בוושינגטון

שגרירות דרום אפריקה בוושינגטון היא השגרירות הרשמית והנציגות הדיפלומטית של דרום אפריקה בבירת ארצות הברית, וושינגטון די. סי. השגרירות ממוקמת בשדרת מסצ'וסטס, שכונת השגרירויות. דרום אפריקה שלחה את הנציגות הראשונה שלה לוושינגטון בשנת 1929. בשנת 1936 החלה בנייה של מבנה שיהווה את מקומה הרשמי של הנציגות. בשנת 1949, לאחר השלמת הבנייה קיבלה הנציגות מעמד רשמי של שגרירות. המבנה משמש כמקום מגוריו של שגריר דרום אפריקה בארצות הברית. בשנת 1964 נבנה אגף חדש שהגדיל את מבנה השגרירות. שניהם מבנים בסגנון קייפ ההולנדי עם קירות ורצפה העשויים אבן גיר במקום הטיח הסיד המסורתי. המתחם לא משרת את כל מטרות השגרירות ולכן הוא נמצא בשיפוצים. בחצר השגרירות ניצב פסל בגובה כ-2.7 מטר של נשיא דרום אפריקה, נלסון מנדלה, יצירתו של הפסל ז'אן דויל. הפסל נחנך ב-21 בספטמבר 2013. יחסי ארצות הברית-דרום אפריקה מדיה וקבצים בנושא שגרירות דרום אפריקה בוושינגטון בוויקישיתוף אתר האינטרנט הרשמי של שגרירות דרום אפריקה בארצות הברית (באנגלית) Statue of Nelson Mandela to be unveiled in DC on September 21
ביטוח נסיעות לחו"ל

ביטוח נסיעות לחו"ל הוא ביטוח אשר מכסה הוצאות טיפול רפואי בזמן שהייה בחו"ל. הרחבה נפוצה לביטוח זה היא ביטוח לרכוש שלוקחים לחו"ל כגון כבודה וטלפון נייד. ישנן כמה סוגי פוליסות במסגרת ביטוח נסיעות לחו"ל: פוליסה סטנדרטית לתייר – כוללת כיסוי בסיסי של ביטוח רפואי במקרי חירום, אובדן/גנבה של רכוש, אובדן של כבודה ועוד. הפוליסה הזו מתאימה למטיילים שטסים לטיול שגרתי למשך ימים ספורים. בנוסף לרכישה של פוליסה כזו, לטיולים קצרים פוליסה כזו ניתנת חינם ללקוחות של חברות כרטיסי האשראי בישראל. פוליסת תרמילאים למטיילים הנוסעים לנסיעות ארוכות לחו"ל – ישראלים צעירים נהנים מטיולים בחו"ל במשך חודשים ארוכים. כיסויים לטיול מסוג זה כוללים כיסוי רפואי בסכום של מאות אלפי דולרים, שירותי איתור וחילוץ, הטסה לישראל במקרי חירום, ביטול נסיעה, פינוי אווירי, סיוע טלפוני סביב השעון, ביטוח רעידות אדמה, ביטוח ספורט אתגרי, ביטוח מטען, המשך אשפוז בישראל ועוד. פוליסה לאנשי עסקים – אנשי עסקים הטסים לחו"ל פעמים אחדות בשנה זקוקים לכיסוי רפואי וביטוח אובדן כבודה, שתיים מהבעיות הנפוצות ביותר בנסיעות שגרתיות לחו"ל. מלבד זאת, ביטוח נסיעות לחו"ל עבור אנשי עסקים יכול להיות רב שנתי, כלומר ביטוח שאין צורך לחדש אותו בכל נסיעה מחדש,אך יש להפעיל אותה מדי נסיעה. פוליסה שנתית – לאנשי עסקים שטסים לחו"ל באופן תדיר מוצעת פוליסה שנתית שאינה דורשת הפעלה בכל נסיעה לחו"ל, ומאפשרת ליהנות מכיסוי רפואי וגם מכיסוי על אובדן כבודה במהלך 12 חודשים. בפוליסה כזו אין הגבלה על מספר הימים שניתן לשהות בחו"ל. פוליסת הכול כלול – הפוליסה הזו היא הפוליסה הנרחבת ביותר שכוללת את כל סוגי הכיסויים, כמו אובדן כבודה, איתור וחילוץ, הרחבת הפוליסה ועוד. הפוליסה הזו מתאימה עבור אנשים שטסים למקומות מסוכנים, או לאנשים שמתכוונים לשהות בחו"ל למשך מספר חודשים רצופים או לא רצופים. פוליסת רילוקיישן – מיועדת למי שמעתיקים את מגוריהם לחו"ל ועלולים לשלם עשרות אלפי דולרים עבור טיפולים בסיסיים אם אין להם ביטוח רפואי. בעת מעבר לחו"ל ישראלים נחשבים כתיירים שאין להם זכויות רפואיות עד שלא יהיה להם ביטוח רפואי, ולכן יש לעשות ביטוח רילוקיישן למקרי חירום רפואיים ולאפשר קבלת טיפולים ותרופות בעלויות מופחתות. הממונה על שוק ההון, דורית סלינגר, מסדירה את ביטוח הנסיעות לחו"ל באתר רשות שוק ההון, 2 בינואר 2017 גילי מלניצקי, חולים כרוניים? לא בטוח שחברת הביטוח מעוניינת לבטח את הנסיעה שלכם לחו"ל, באתר TheMarker‏, 26 בינואר 2017 ביטוח נסיעות לחו"ל: המדריך המלא, כך תעשו את זה נכון, באתר מאקו, 02 אוגוסט 23
קונרד ויידט

הנס וולתר קונרד פיידט (בגרמנית: Hans Walter Conrad Veidt, בגרמנית פַייט; 22 בינואר 1893 – 3 באפריל 1943) היה שחקן גרמני אשר לאחר קריירה משגשגת בקולנוע הגרמני עבר להוליווד ושיחק במספר סרטים מצליחים, לרבות "קזבלנקה". פיידט נולד בפוטסדם, גרמניה. במהלך קריירת המשחק שלו שיחק בלמעלה ממאה סרטים, חלקם סרטים קלאסיים. בין היתר בסרטי הקולנוע האקספרסיוניסטי הגרמני כגון "הקבינט של ד"ר קליגרי" (1919), סרט שהיווה פריצת דרך צורנית וסגנונית. ב-1919 שיחק בתפקיד הראשי בסרט "שונה מהאחרים", והיה בכך כנראה לראשון ששיחק דמות של הומוסקסואל בקולנוע. תפקידו כנבל בסרט "האיש שצוחק" (1928) היווה השראה לדמות הג'וקר בסדרת הקומיקס "באטמן" ובסרטים שנעשו על פיה. כן שיחק בסרט הגרמני המדבר הראשון "הארץ ללא נשים" ("Das Land ohne Frauen") אשר הוקרן לראשונה בשנת 1929. פיידט היה נשוי שלוש פעמים, ואחת מנשותיו הייתה יהודייה. על אף שלא היה יהודי במוצאו, החשיב עצמו כיהודי, ובכל טופס בו נדרש למלא את דתו רשם "יהודי". בדעותיו התנגד לנאציזם, ומשעלה אדולף היטלר לשלטון בגרמניה בשנת 1933, התקבלה בגסטפו החלטה לרצוח אותו. ויידט חש כי חייו בסכנה ונמלט לבריטניה, שם המשיך בעשייתו הקולנועית. בין הסרטים הראשונים בהם הופיע היו "היהודי הנודד" (1933) ו"היהודי זיס" (1934) (על פי ספרו של ליון פויכטוונגר) סרטים פרו-יהודיים, אשר הביעו התנגדות לנאציזם. "היהודי זיס" בגרסתו הפרו-יהודית של ויידט תפס את תשומת לבו של יוזף גבלס, שר התעמולה הנאצי, אשר יזם הפקת גרסה נאצית שהיא אחד מסרטי התעמולה האנטישמיים החריפים שנוצרו אי פעם. באנגליה חבר ויידט לבמאי מייקל פאואל. שיתוף פעולה זה יצר מספר סרטים מצליחים כ"מרגל בשחור" (1939), "הברחה" (1940) והסרט הקלאסי "הגנב מבגדד" (1940) שם שיחק את ג'עפר, הווזיר האכזר. לאחר פרוץ מלחמת העולם השנייה, תרם את מרבית רכושו לטובת מאמץ המלחמה הבריטי. לאחר שנת 1940 עבר להוליווד שם שיחק את תפקידו הזכור ביותר, המיור הנאצי היינריך שטראסר, המתאנה לגיבוריו החיוביים של הסרט, המפרי בוגארט ואינגריד ברגמן, בסרט "קזבלנקה" (1942). פיידט היה השחקן בעל המשכורת הגבוהה ביותר בצוות השחקנים ב"קזבלנקה". תפקידו זה הוא כנראה התפקיד הזכור ביותר בקריירה הקולנועית של פיידט, ולמעט סרט בשם "מעל לכל חשד" שצולם בשנת 1943 (ואשר אף בו שיחק את הנאצי האכזר) הייתה זו שירת הברבור הקולנועית שלו. בשנת 1943 מת ויידט מהתקף לב בעת משחק גולף בלוס אנג'לס. ההתנגדות הגרמנית לנאציזם הצלת יהודים במהלך השואה מדיה וקבצים בנושא קונרד ויידט בוויקישיתוף קונרד ויידט, במסד הנתונים הקולנועיים IMDb (באנגלית) קונרד ויידט, באתר "אידיבי", מאגר הידע העברי לקולנוע ישראלי ועולמי קונרד ויידט, באתר AllMovie (באנגלית) קונרד ויידט, במסד הנתונים הקולנועיים KinoPoisk (ברוסית) קונרד ויידט, באתר MusicBrainz (באנגלית) קונרד ויידט, באתר Discogs (באנגלית) קונרד ויידט, באתר "Find a Grave" (באנגלית)
דן קואטס

דניאל ריי "דן" קואטס (באנגלית: Daniel Ray "Dan" Coats; נולד ב-16 במאי 1943) הוא פוליטיקאי אמריקאי חבר המפלגה הרפובליקנית. כיהן כראש המודיעין הלאומי, כסנאטור מטעם אינדיאנה, שגריר ארצות הברית בגרמניה וכחבר בית הנבחרים של ארצות הברית. קואטס נולד וגדל בג'קסון שבמישיגן. אביו היה ממוצא גרמני ואנגלי ומשפחתה של אמו היגרה משוודיה. ב-1965 סיים תואר ראשון במדע המדינה מוויטון קולג' שבאילינוי, שירת בצבא ארצות הברית בתקופת מלחמת וייטנאם בשנים 1966–1968. ב-1971 סיים תואר JD במשפטים מאוניברסיטת אינדיאנה וב-1972 קיבל רישיון עורך דין. עבד בפורט ויין ובמטהו של חבר הקונגרס דן קווייל בשנים 1976–1980. בנובמבר 1980 נבחר כנציג המחוז החמישי של אינדיאנה לבית הנבחרים של ארצות הברית. הוא נבחר עוד ארבע פעמים לתקופות כהונה נוספות, האחרונה בהן בנובמבר 1988, אולם לא החל את תקופת כהונתו החמישית אלא מונה במקום זאת לנציג אינדיאנה בסנאט במקומו של קווייל שנבחר לסגן נשיא ארצות הברית. בבחירות המיוחדות שהתקיימו ב-1990 נבחר להשלים את תקופת הכהונה בסנאט וב-1992 נבחר לכהונה שנייה מלאה אותה השלים בינואר 1999. בתקופת בסנאט היה אחד מיוזמי חקיקת "אל תשאל, אל תספר" בנושא שירות להט"בים בצבא. הוא לא העמיד עצמו לבחירה לכהונה נוספת ועבד כעורך דין פרטי. ב-2001 מונה לשגריר ארצות הברית בגרמניה, החל בכהונתו שלושה ימים בלבד לפני פיגועי 11 בספטמבר ושירת בתפקיד עד 2005. לאחר כהונתו כשגריר חזר לעסוק כעורך דין פרטי, והמשיך להיות מעורב במישור הציבורי, כולל כהונה משותפת עם ג'ו ליברמן כיושב ראש המרכז לערכים יהודים-נוצרים. ב-2010 נבחר פעם נוספת לנציג אינדיאנה בסנאט תוך ניצחון של בראד אלסוורת', וירש את אוון ביי, שירש אותו ב-1999. קואטס מחזיק בעמדות ניציות בנוגע למשטרו של נשיא רוסיה ולדימיר פוטין, ובתגובה לקריאתו לנשיא ברק אובמה למתן תגובה אגרסיבית כלפי הסיפוח הלא-חוקי של חצי-האי קרים ולקידום סנקציות נגד המדינה, נאסרה כניסתו לרוסיה במרץ 2014. כיהן עד פרישתו בינואר 2017 לאחר שבחר שלא להתמודד לתקופת כהונה נוספת. בתקופת כהונתו נהג לשאת נאום שבועי ובו הציג דוגמאות לבזבוז כספי הציבור על ידי הממשל. לאחר פרישתו בחר בו דונלד טראמפ לראש המודיעין הלאומי כדי להחליף את ג'יימס קלאפר. לאחר כמעט חודשיים של כהונתו של מייקל דמפסי כראש המודיעין הלאומי בפועל, מינויו אושר בסנאט ב-15 במרץ 2017 ברוב של 85–12, כאשר רק 11 דמוקרטים ורפובליקני אחד, ראנד פול, הצביעו נגדו. ב-28 ביולי 2019 הודיע טראמפ בטוויטר כי ב-15 באוגוסט ימנה את חבר הקונגרס הרפובליקני ג'ון רטקליף את קואטס. פרשנים קשרו בין הפיטורים לפרשת טראמפ-אוקראינה, הואיל ושיחת הטלפון בין טראמפ לנשיא אוקראינה התקיימה שלושה ימים קודם להודעה. בסופו של דבר מינוי רטקליף לא יצא לפועל ואת מקומו של קואטס מילא ג'וזף מגווייר. קואטס נשוי למרשה ואב לשלושה. מדיה וקבצים בנושא דן קואטס בוויקישיתוף דן קואטס, ברשת החברתית פייסבוק דן קואטס, ברשת החברתית אקס (טוויטר) דן קואטס, סרטונים בערוץ היוטיוב דן קואטס, באתר אנציקלופדיה בריטניקה (באנגלית) דן קואטס באתר votesmart.org דן קואטס, באתר המדריך הביוגרפי של הקונגרס של ארצות הברית (באנגלית) Donald Trump names Dan Coats national intelligence director, BBC News (7 January 2017) President-Elect Donald J. Trump Nominates Former U.S. Senator Dan Coats Director of National Intelligence, אתר צוות המעבר הנשיאותי, 7 בינואר 2016
תעודת הוראה

תעודת הוראה היא תעודה הניתנת לאדם שלמד לעסוק בהוראה וסיים את ההכשרה העיונית וההכשרה המעשית הנחוצות. הלימודים לתעודת הוראה נעשים במכללות להכשרת מורים ובאוניברסיטאות, בשילוב עם לימודי תואר ראשון בחינוך או לאחר השלמת לימודים לתואר ראשון בתחום כלשהו, לשם הוראה בתחום זה. מסלול נוסף הוא הסבת אקדמאים להוראה. בעל תעודת הוראה נדרש להשלים שנת התמחות בהוראה בבית ספר, לשם קבלת רישיון לעיסוק בהוראה ממשרד החינוך. ההכשרה העיונית כוללת קורסים בהיבטים שונים של החינוך, ובהם פסיכולוגיה, סוציולוגיה, תאוריות למידה, תכנון לימודים והערכה. ההכשרה המעשית כוללת התנסות בהוראה, המלווה בחקר התנסות זו. תוכניות הלימודים לתעודת הוראה כוללים מסלולים אחדים, מבחינת מסלול ההוראה המיועד (בית ספר יסודי, בית ספר תיכון, חינוך מיוחד) ומבחינת תחום ההוראה (מדעי החברה, מתמטיקה, היסטוריה, אנגלית וכו'). הלימודים לתעודת הוראה נמשכים שנה או שנתיים. תעודות הוראה - הסבר כללי, באתר האוניברסיטה הפתוחה תעודת הוראה, באתר מכללת לוינסקי לחינוך אגף התמחות וכניסה להוראה
ראי המכשפה (סדרת טלוויזיה)

ראי המכשפה (הנגול: 마녀보감 תעתיק: מאניובוגאם) היא סדרת טלוויזיה דרום קוריאנית בכיכובם של יון שי-יון, קים סה-רון, לי סונג-ג'ה, יום ג'ונג- אה וקוואק סי-יאנג. הסדרה מבוססת על הספר "דונגווי בוגם". המלכה שים (ג'אנג הי-ג'ון ) אינה יכולה ללדת, היא מבקשת את עזרתה של השמאנית הונג-ג'ו (יום ג'ונג-אה) כדי ללדת ילד שלימים יהיה הנסיך. השמאנית הונג-ג'ו אומרת למלכה שים להטעות שמאנית צעירה יותר בארמון ששמה הא-ראן (ג'ונג אין סון), בעלת יכולות מיוחדות המאפשרת לה לשכב עם המלך ולהיכנס להריון. הונג-ג'ו משתמשת בכישוף שחור כדי להעביר את העובר לרחמה של המלכה שים ומתכננת להרוג את הא-ראן. אך הא-ראן מגלה את התוכנית של הונג-ג'ו ושל המלכה שים ומקללת את העובר של המלכה שים בזמן שגססה. המלכה שים לאחר מכן יולדת תאומים, נסיך הכתר סון-הווא (יו הו-היון) והנסיכה יון-הי (קים סה-רון), אך נאלצה לנטוש את הנסיכה בשל הקללה ולהרגה. בעזרתו של השאמאן צ'וי היון-סו (לי סונג-ג'ה), אך המלך, שידע על תוכנית המלכה והונג-ג'ו מצווה על צ'וי היון-סו להציל ולגדל את יון-הי ולמצוא דרך להתיר את הקללה. יון-הי גדלה לבחורה צעירה ויפה, אבל היא נאלצת להישאר מבודדת, הרחק מכולם ביער, ולגור בבית מוקף קמעות. פונג-יון (קוואק סי-ג'ה),בנו של היון -סו, היה מאוהב בה מאז שהוא היה צעיר. יום אחד, צעיר משכיל בשם הו ג'ון (יון שי-יון), בנה של שפחה, נפגש עם יון-הי במקריות. המפגש בין יון-הי והו-ג'ון קושר את גורלם והם יוצאים למסע יחד כדי לבטל את הקללה. יון שי-יון- הו-ג'ון. קים סה-רון- הנסיכה סו-רי / יון-הי. לי סונג-ג'ה- צ'וי היון-סו. יום ג'ונג-אה- השאמאנית הונג-ג'ו. קוואק סי-יאנג -פונג-יון, בנו של היון-סו. ג'אנג הי-ג'ין- המלכה שים. לי ג 'י-הון-  המלך סאונג'ו. יו האווי-היון- נסיך יורש העצר. אתר האינטרנט הרשמי של ראי המכשפה "ראי המכשפה", במסד הנתונים הקולנועיים IMDb (באנגלית) "ראי המכשפה", באתר נטפליקס "ראי המכשפה", במסד הנתונים הקולנועיים KinoPoisk (ברוסית)
עמנואל זרביב

הרב עמנואל זרביב (ה'תרצ"ו - כ"ג באב ה'תשע"ז) היה דיין ישראלי, אב בית הדין בבית הדין הרבני בתל אביב. שימש באופן זמני גם דיין בבית הדין הרבני הגדול בירושלים. נולד וגדל באלג'יריה. אביו היה הרב של קונסטנטין. לאחר הבר מצווה נסע לצרפת ושם למד שנתיים בישיבה. לאחר מכן חזר לאלג'יריה ומאוחר יותר עלה עם משפחתו ארצה. למד בישיבת כפר הרא"ה אצל הרב משה צבי נריה ולאחר מכן בישיבת מרכז הרב אצל הרב צבי יהודה קוק, הרב יעקב כלאב והרב אברהם אלקנה כהנא שפירא במשך שנים רבות. לאורך שנותיו שם למד בחברותא עם הרב יעקב אריאל, הרב זלמן מלמד והרב חיים שטיינר. בשנת תשל"ד נשלח בברכתו של הרצי"ה קוק לשמש כראש כולל 'צרור המור' בחיפה. לאחר מכן עמד בראש כולל האידרא במשך כשבע שנים. הרב אברהם שפירא הסמיך אותו לדיינות ובתקופת כהונתו כרב ראשי מינה אותו לאב בית דין. בשנת תשמ"ח התמנה לדיין בבית הדין הרבני בתל אביב, ובשנת תשנ"ג התמנה לאב"ד. בשנת תשס"ה שימש במקביל גם דיין באופן זמני בבית הדין הרבני הגדול בירושלים. בשנת תשס"ו, בהגיעו לגיל 70, סיים את תפקידו כדיין כמקובל בחוק. נפטר בכ"ג באב תשע"ז לאחר שנים ארוכות שבהן היה חולה. היה נשוי לדבורה (לבית אבא שאול - אחותו של הרב בן ציון אבא שאול) והתגורר בירושלים בשכונת קריית משה. בין ילדיו נמנים: הרב אברהם זרביב ששימש כראש המכינה הקדם צבאית בבית אל ולאחר מכן מונה לדיין בבית הדין הרבני. (חתנו של הרב מנחם פליקס). הרב שמואל זרביב, משמש כראש כולל בירושלים. בתו - ביתיה הייתה נשואה עד לפטירתה לרב יגאל יהב המשמש כרב היישוב שני - ליבנה בדרום הר חברון ור"מ בישיבת ההסדר במעלה אפרים. פסקי דין של הרב עמנואל זרביב באתר דעת פסקי דין של הרב עמנואל זרביב באתר תקדין כתבות על הרב עמנואל זרביב, באתר ערוץ 7 סמדר שילוני, התרגיל המלוכלך של משרד הפנים, באתר ynet, 11 במרץ 2003 פסק דין בנושא דחיית תביעה גננת לקבלת זכויות לפי הסכם עבודה קיבוצי, אתר דעת פסיקה- יוצאי אלג'יר, אתר מכון התורה והארץ אנשיל פפר‏, התגרשת? אסור לך לראות את ילדיך בשבת, באתר וואלה, 20 במרץ 2002 עוזי ברוך, דיין ולוחם ביחידה מובחרת, באתר ערוץ 7, 11 בספטמבר 2015 יהונתן גוטליב, הרבנית ביתיה יהב הלכה לעולמה, באתר ערוץ 7, ‏2019-06-23 ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.
שאנגחאי פורט

מועדון כדורגל שאנגחאי פורט (בסינית: 上海海港足球俱乐部; בפין-יין: Shànghǎi Shànggǎng) הוא מועדון כדורגל סיני המשחק בליגת העל הסינית מהעיר שאנגחאי. האצטדיון הביתי הוא אצטדיון שאנגחאי (אנ') בעל קיבולת ישיבה של 56,842 מקומות. הבעלים הנוכחים של המועדון היא קבוצת "שאנגחאי אינטרנשיונל פורט גרופ" (Shanghai International Port Group או בקיצור SIPG). לפי פורבס, שאנגחאי פורט הוא המועדון הכדורגל הסיני השלישי בגודל השווי שלו, שווי המועדון עמד על 159 מיליון דולר, וכן למועדון היו הכנסות המוערכות בסכום של 37 מיליון דולר בשנת 2015. המועדון הוקם ב-25 בדצמבר 2005, בשם שאנחאי דונג יה (דונג יה משמעותו "מזרח אסיה" בסינית) על ידי המאמן הסיני שו גנבאו. המועדון התחיל לשחק בליגה השלישית בעונת 2006. בעונת 2007 המועדון סיים במקום הראשון בליגה השלישית, ועלה לליגה השנייה. בסוף עונת 2012 המועדון עלה בפעם הראשונה בתולדותיו לליגת העל הסינית, לאחר שסיים במקום הראשון בליגה השנייה. ב-18 בנובמבר 2014, המועדון נרכש עלי ידי קבוצת "שאנגחאי אינטרנשיונל פורט גרופ". בדצמבר 2014, שמו של המועדון התחלף משאנגחאי דונג יה לשאנגחאי SIPG. העונה המוצלחת ביותר של המועדון הייתה עונת 2018, כשהקבוצה זכתה באליפות ראשונה בתולדותיה, קודם לכן העונה הטובה ביותר הייתה בעונת 2015 כשסיימה במקום השני בליגה והעפילה בפעם הראשונה בתולדותיה לליגת האלופות האסייתית. בינואר 2021 שונה שם קבוצה לשאנגחאי פורט, במסגרת תקנות של מנהלת הליגה האוסרות על שימוש בספונסר כחלק משם הקבוצה. ברזיל האלק ברזיל אוסקר פורטוגל ריקארדו קרבאליו גאנה אסמואה ג'יאן אוסטריה מרקו ארנאוטוביץ' הרפובליקה העממית של סין וו ליי ליגת העל הסינית: זכייה (2): 2018, 2023 סגנות (2): 2015 ,2017 ליגת המשנה הסינית: זכייה (1): 2012 הליגה הסינית השלישית: זכייה (1): 2007 הסופר קאפ הסיני זכייה (1): 2019 מדיה וקבצים בנושא שאנגחאי פורט בוויקישיתוף אתר האינטרנט הרשמי של שאנגחאי פורט (בסינית) פרופיל, באתר Transfermarkt פרופיל, באתר Soccerway פרופיל, באתר WorldFootball.net פרופיל, באתר FootballDatabase.eu Chinese Soccer's Most Valuable Teams, באתר פורבס ‏, 10 באוגוסט 2016 "CHINA LEAGUE ONE – 2012". Soccerway.com. נבדק ב-2015-11-09.
עונת 1987/1988 בלה ליגה

עונת 1987/1988 הייתה העונה ה-57 של לה ליגה שהיא הליגה הספרדית הבכירה בכדורגל. העונה החלה ב-29 באוגוסט 1987 והסתיימה ב-22 במאי 1988. הליגה כללה 20 קבוצות. שתי הקבוצות האחרונות ירדו לליגת משנה בסוף העונה. הקבוצות שזכו במקומות 17-18 השתתפו במשחקי המבחן עם קבוצות מליגת המשנה. מליגת המשנה עלו סלטה ויגו, ולנסיה, ולוגרונייס. ריאל מדריד זכתה בתואר וזאת בפעם ה-23 בתולדות המועדון וזאת הייתה הזכייה השלישית ברציפות. היא הצליחה לזכות בסופר קאפ הספרדי תוך ניצחון על ברצלונה בסיכום מפגש כפול - 2:0, 2:1. סבאדל ולאס פאלמס ירדו לליגת המשנה בסוף העונה. ריאל מורסיה ומיורקה השתתפו במשחקי המבחן. כתוצאה מהם מיורקה ירדה ליגה. "פרס פיצ'צ'י" למלך השערים של העונה הוענק: הוגו סאנצ'ס (מקסיקו מקסיקו), ריאל מדריד, שכבש 29 שערים ב-36 משחקים. הוא זכה בתואר בפעם הרביעית ברציפות. "פרס זאמורה" לשוער הטוב ביותר הוענק: פרנסיסקו בויו (ספרד ספרד), ריאל מדריד, שספג 23 שערים ב-35 משחקים. פרס דון בלון הוענק על ידי העיתון דון בלון: הספרדי המצטיין: חואן אנטוניו לריאנגה (ספרד ספרד) הזר המצטיין: אלמאו (ברזיל ברזיל) מאמן העונה: לאו ביינהאקר (הולנד הולנד) נתונים מפורטים מאתר rsssf נתונים מפורטים מאתר bdfutbol